POTPREDSJEDNICA EUROPSKE KOMISIJE ZA DEMOKRACIJU I DEMOGRAFIJU gđa Dubravka Šuica

GOVOR– svečanost službenog otvaranja EPK Rijeka 2020

**poštovana ministrice Obuljen Koržinek,**

**poštovani gradonačelniče Obersnel,**

**uvaženi gosti i uzvanici,**

iznimno mi je zadovoljstvo što sam danas ovdje s vama u Rijeci, na službenom otvorenju Europske prijestolnice kulture 2020. Znam da ste se svi, baš kao i ja, radovali ovom trenutku otkad je vaš grad određen za domaćina titule.

U 35 godina postojanja, naziv Europske prijestolnice kulture dodijeljen je u više od 60 različitih gradova širom Europe. I gotovo svaki od njih danas je svjedok pozitivnog utjecaja kojeg ovaj naslov nosi. Od poticaja gradskoj ekonomiji do osjećaja pripadnosti zajedničkom europskom kulturnom području. Od obnove urbanih središta, poticanja kreativnosti i novih ideja do međunarodnog priznanja.

Sada je red na vama da iskoristite ovu zasluženu oznaku!

Rijeka je prvi hrvatski grad koji ima titulu Europske prijestolnice kulture, a to je sigurno razlog za proslaviti. Europa i Europska unija ne tiču se samo trgovine, regulacija i donošenja političkih odluka. Europska unija su kultura i vrijednosti, ono što mi kao Europljani jesmo i što želimo biti. Iznimno me veseli što Hrvatska, samo sedam godina nakon ulaska u EU 2013., ima Europsku prijestolnicu kulture u Rijeci. Bogatom kulturnom povijesti ali i ambicioznim programom za godinu, grad Rijeka pokazuje da Hrvatska nije samo članica EU, već je prisutna i u našem zajedničkom europskom kulturnom prostoru.

U trenutku kad neki vjeruju da se identitet sastoji od jednog jedinog elementa, moramo ojačati osjećaj europskog identiteta koji obogaćuje lokalnu, regionalnu i nacionalnu komponentu našeg identiteta. Te komponente koegzistiraju i nadograđuju jedna drugu. Riječki moto „Luka raznolikosti“ upotpunjuje često korišteni slogan Europske unije, "Ujedinjeni u različitosti".

2020. godina bit će uzbudljiva za Rijeku i Europu. Ujedinimo se u luci raznolikosti!

Gospodine gradonačelniče, u ime Europske komisije, čast mi je uručiti Vam plaketu i diplomu, kao priznanje za veliki rad koji su uložili tim Rijeka 2020 i Vaša gradska uprava u pripremi ove uzbudljive godine!

**Želim Rijeci - kao i njegovom blizancu Europskoj prijestolnici kulture Galway u Irskoj – uspjeh u 2020. i šire!**

Hvala vam!